DA Den Europæiske Unions Tidende C 148/20

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 148/11

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen

ENHEDSDOKUMENT

RÅDETS FORORDNING (EF) Nr. 510/2006

»MELA DI VALTELLINA«

EF-Nr.: IT-PGI-0005-0574-28.11.2006

BGB ( X ) BOB ( )

1. Produktets navn:

»Mela di Valtellina«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype (jf. bilag II):

Kategori 1.6.: Frugt, grøntsager og korn, også forarbejdet

3.2. Beskrivelse af produktet med betegnelsen »Mela di Valtellina«

Følgende sorter anvendes til produktion af »Mela di Valtellina«: Red Delicious, Golden Delicious og Gala. Når frugterne bringes på markedet, udviser de følgende egenskaber: Sorten Red Delicious: tyk frugthud, svagt voksbelagt, glinsende kraftig rød farve. Dækfarven udgør over 80 % af overfladen, som er glat, uden rustdannelse og fedtethed. Modstandsdygtig over for håndtering. Frugten er aflang kegleformet med fem fremspring og ved tværsnit femkantet. Minimumsstørrelsen 65 mm i tværsnit. Mindste sukkerindhold over 10 °brix. Frugtkødet er hvidt med middel til kraftig æbleduft. Udpræget antydning af honning-, jasmin- og abrikosaroma. Frugtkødet er knasende og meget saftfuldt. Overvejende sødmefuld smag med behagelig syrlighed og middel aroma. Ingen antydning af bitterhed i smagen. Frugtkødets fasthed er mindst 5 kg/cm2. Sorten Golden Delicious udviser følgende egenskaber: Frugthuden svagt voksbelagt, kraftig gul farve ved modning, undertiden med rødligt skær på solsiden, i nogle tilfælde rustbelagt, følsom over for håndtering. Form: rund eller lang afstumpet kegleform, ved tværsnit svagt kantet. Minimumsstørrelse 65 mm i tværsnit. Mindste sukkerindhold over 11,5 °brix. Frugtkødet gullighvidt med kraftig æbleduft. Middel med hensyn til fasthed, sprødhed og saftindhold, praktisk talt ingen melethed. Frugten er kendetegnet ved at være sødmefuld trods den behagelige høje syrlighed, der bibringer frugten dens friskhed. Æblets aroma er middel til kraftig. Ingen antydning af bitterhed i smagen. Frugtkødets fasthed er mindst 5 kg/cm2. Sorten Gala udviser følgende egenskaber: Glinsende rød frugthud, dækfarven udgør ved Gala Standard over 30 % af frugtens overflade, ved klonede forbedrede sorter 65 %. Kort afstumpet kegleform med ret markeret femkantet bægerende. Minimumsstørrelse 65 mm i tværsnit. Mindste sukkerindhold over 11 °brix. Frugtkødet gullighvidt med middelkraftig duft. Middel fasthed og meget saftrig, ingen forekomst af melethed. Sød og svagt syrlig smag med en behagelig middelkraftig aroma. Ingen antydning af bitterhed i smagen. Frugtkødets fasthed er mindst 5 kg/cm2. Kun frugt i kvalitetsklasserne »Ekstra« og »I« bringes på markedet.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Produktionsfaserne skal finde sted i det afgrænsede geografiske område.

3.6. Særlige regler vedrørende udskæring, rivning eller emballering osv.:

»Mela di Valtellina« afsættes i bølgepapkasser, stabelkasser af karton, teleskopkasser, trækasser, genanvendelige plastkasser, forseglede forpakningstyper med flere frugter (bakker, karton og poser).

3.7. Specifikke mærkningsregler:

Den beskyttede geografiske betegnelse »Mela di Valtellina« eller forkortelsen BGB skal være påført med tydelig og letlæselig skrift, der er større end alle øvrige angivelser på de forseglede emballagetyper eller på mærket på hver enkelt frugt. Ved mærkning af hver enkelt frugt skal mindst 70 % af æblerne i emballagen være mærket enkeltvis. Når der ikke foretages mærkning af hver enkelt frugt, skal der anvendes lukkede og forseglede emballagetyper. Logoet består af teksten »Mela di Valtellina« efterfulgt af »beskyttet geografisk betegnelse«. Følgende farvesammensætning anvendes: rød (pantone red 032), grøn (pantone 355) og sort (100 %). Skrifttype, som skal anvendes: Futura Bold.

4. Præcis afgrænsning af det geografiske område:

Produktionsområdet for »Mela di Valtellina« omfatter følgende kommuner i provinsen Sondrio: Albosaggia, Andalo Valtellino, Ardenno, Berbenno di Valtellina, Bianzone, Buglio in Monte, Caiolo, Castello dell'Acqua, Castione Andevenno, Cedrasco, Cercino, Chiavenna, Chiuro, Cino, Civo, Colorina, Cosio Valtellino, Dazio, Delebio, Dubino, Faedo Valtellino, Forcola, Fusine, Gordona, Grosio, Grosotto, Lovero, Mantello, Mazzo di Valtellina, Menarola, Mese, Mello, Montagna in Valtellina, Morbegno, Novate Mezzola, Piateda, Piantedo, Piuro, Poggiridenti, Ponte in Valtellina, Postalesio, Prata Camportaccio, Rogolo, Samolaco, San Giacomo Filippo, Sernio, Sondalo, Sondrio, Spriana, Talamona, Teglio, Tirano, Torre di Santa Maria, Tovo di Sant'Agata, Traona, Tresivio, Verceia, Vervio, Villa di Chiavenna og Villa di Tirano.

5. Tilknytning til det geografiske område:

5.1. Det geografiske områdes egenart:

Den særlige egenart ved produktionsområdet for »Mela di Valtellina« skyldes Valtellina-dalens meget gunstige beliggenhed. Dalen strækker sig i øst-vestlig retning, beskyttes mod nord af de rætiske Alper og mod syd af Prealpi Orobie. I dalen hersker således et meget mildt klima med særlige vindforhold, der minder om fønvinden. Det er en varm og tør vind, som forårsager temperaturstigninger og fald i luftfugtigheden. Hvad angår højdeforhold, ligger dalen 200 til 900 meter over havet, hvilket betyder god solbelysning og luftgennemstrømning af frugtplantagerne. De ligger hovedsagelig på kegler af alluvial oprindelse, der er kendetegnet ved en grov og gennemtrængelig struktur, hvor der praktisk taget ingen stillestående vand er, og jordens reaktion er svagt sur til sur.

5.2. Produktets egenart:

Den sensoriske analyse har påvist egenskaber, der er fælles for de tre sorter med betegnelsen »Mela di Valtellina«: det faste, tætte, knasende og aromatiske frugtkød. For de enkelte sorters vedkommende:

— Sorten Gala har et middelfast, meget saftrigt frugtkød, der ikke udviser melethed. Smagen er sød, let syrlig og ikke bitter. Aromaen er mild.

— Sorten Golden Delicious er kendetegnet ved sin fasthed, sprødhed og middelhøje saftindhold. Den udviser ingen melethed. Smagen er sød og aromaen kraftig.

— Sorten Red Delicious har en markant duft med anstrøg af honning, jasmin og abrikos. Frugtkødet er fast, knasende og meget saftrigt. Aromaen er mild.

Et andet særkende er frugternes meget kraftige farvedækning og den aflange form, som gør den meget eftertragtet. Disse egenskaber forstærkes af solbestrålingen, der skyldes områdernes beliggenhed i Valtellina-dalen, jf. punkt 4.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Den anseelse, som »Mela di Valtellina« nyder, går tilbage til tiden efter anden verdenskrig og er med tiden blevet endnu større takket være forskellige frugt- og grøntsagskooperativer, som i samarbejde med universitetsinstitutter specialiseret inden for æbleavl har udviklet æbleavlen i Valtellina-dalen. Allerede i 1968 afholdtes der i Ponte in Valtellina med støtte fra Società Orticola Italiana den anden nationale kongres om frugtavl i bjergområder (2o Convegno nazionale di frutticoltura montana). I 1983 fulgte kongressen om valg af sorter og fornyelse af frugtavlen i bjergområder (Convegno su scelte varietali e rinnovamento della frutticoltura montana).

Æbleavlen bygger på traditionelle og konsoliderede dyrkningsmetoder. Disse metoder anvendes nu inden for kommerciel æbleavl, der med årene og i takt med udviklingen er blevet en af hjørnestenene i dalens økonomi. I den forbindelse kan alle områderne med relation til æbleavlen nævnes: mekanisering, opbygning af vandingsanlæg, leverandører af teknisk udstyr, markedsføringsaktiviteter, pakkebranchen, transportsektoren osv. Den prestige, som æbleavlen bibringer Valtellina-dalen, har gjort det muligt at tiltrække betydelige investeringer. Et eksempel herpå er Consorzio Sponda Solivas overrislingssystem. Det konstrueredes i 1970'erne ved hjælp af lån forvaltet af EUGFL og står for overrisling af 2 000 ha.

Forbrugernes voksende interesse for de frugter, der er fremavlet i årenes løb, skyldes produktionsområdets kvaliteter. Dalens øst-vestvendte retning er enestående, når det gælder frugtavl i alpeområder, for den sikrer størst mulig solbelysning af dyrkningsarealerne og medvirker til at give frugthuden de under punkt 3.2 beskrevne egenskaber. De orografiske forhold i området, der indebærer solbestråling af meget høj kvalitet, tilsammen med store temperaturudsving mellem dag og nat, den lette jord uden vandstagnation og passende nedbør med skiftevis befugtning og tørring af frugthuden bidrager til en optimal modning af æblerne, bevarer frugtkødet fast og knasende og giver frugterne deres aflange, let kantede form.

De tre sorter med den beskyttede geografiske betegnelse er de bedste inden for æbleproduktionen i Valtellina-dalen. Både avlernes og forbrugernes interesse har samlet sig om disse tre sorter, Golden Delicious, Red Delicious og Gala, eftersom de i højere grad end øvrige sorter begunstiges af områdets særkende, selv når det gælder de menneskelige faktorer.

Områdets særlige beskaffenhed og den faglige kunnen har betydet, at det i årenes løb er lykkedes at bevare dyrkningsteknikker med respekt for og beskyttelse af dalene og bjergene. Dertil kommer producenternes vilje til siden 1980'erne at oplyse forbrugerne om æblernes kvaliteter ved tydeligt at angive æblernes herkomst som »Mele della Valtellina« på de forpakninger, der sendes på markedet. Disse tiltag har hjulpet med til at fremme produktets store udbredelse blandt italienske og udenlandske forbrugere. Det har ført til, at »Mela di Valtellina« afsættes på salgssteder med moderne distributionssystemer og i specialforretninger, hvor de placerer sig i kategorien kvalitetsprodukter. Den registrerede gennemsnitspris pr. kilo produkt steg i 1968 fra 85 lire for Golden Delicious og 80 lire for Red Delicious til henholdsvis 105 lire og 110 lire i 1974. På få år tredobledes prisen og steg i 1979 til 330 lire/kg for Golden Delicious og 420 lire/kg for Red Delicious. Ti år senere, i 1987, var den gennemsnitlige kilopris henholdsvis 680 lire/kg og 830 lire/kg. Siden 1996 har prisen været støt stigende og lå i 2006 på 0,31 euro/kg for Golden Delicious og 0,37 euro/kg for Red Delicious og Gala. I gennemsnit har prisen for de tre nævnte sorter ligget mindst 10 % over den nationale gennemsnitspris for samme sorter.

Henvisning til offentliggørelsen af varespecifikationen:

Denne forvaltning har indledt den nationale indsigelsesprocedure ved at offentliggøre forslaget om anerkendelse af beskyttelsen af oprindelsesbetegnelsen »Mela di Valtellina« i Gazzetta Ufficiale (den italienske stats Tidende) nr. 271 af 21. november 2005.

Den konsoliderede udgave af varespecifikationen foreligger på webstedet:

— www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop%20Igp%20e%20Stg eller